**NETOLERUJME NESLUŠNÉ SPRÁVANIE VO VIRTUÁLNOM SVETE**

Opäť sme ostali doma. Učíme sa online. Niektorým z nás to vyhovuje, iní by sme možno radšej chodili do školy. To, že sa máme ku sebe správať slušne, pomáhať si, neubližovať si ani slovom ani fyzicky v škole, platí aj na internete. Slovo má veľkú váhu, nedá sa vziať späť a u niekoho môže vyvolať smútok a zlú skúsenosť, ktorá ho môže dlhšiu dobu prenasledovať. Preto buďme za svoje slová, ktoré napíšeme zodpovední. Šikanovanie sa vyskytuje aj vo virtuálnom svete, v ktorom sme každý deň niekoľko hodín – a tomuto šikanovaniu sa hovorí KYBERŠIKANOVANIE.

**ČO JE KYBERŠIKANOVANIE ?**

**Ide o opakované a cielené konanie , ktorého zámerom je zosmiešňovať, ubližovať a znevažovať osobu obete. Pojem kyberšikana sa udomácnil ako termín pre pomenovanie takýchto aktivít, ktoré sú vykonávané pomocou komunikačných informačných technológií. Kyberšikana má rôzne formy od komentárov na sociálnych sieťach, cez zverejňovanie veľa krát intímnych fotografii až po obťažovanie prezváňaním a výhražnými SMS správami.**

**AKO SA CHRÁNIŤ PRED KYBERŠIKANOVANÍM?**

* **dôsledne si premysli, komu poskytneš svoje osobné údaje**
* **daj vedieť agresorovi, že ti jeho správanie vadí**
* **upozorni agresora, že podnikneš kroky, aby to skončilo**
* **uschovávaj si dôkazy**
* **dávaj si pozor na to , čo o sebe zverejníš**
* **ak sa ti niekto na internete vysmieva, nadáva ti, vyhráža alebo ti ináč ubližuje nemá na to právo a ty sa vždy môžeš nejakým spôsobom brániť**
* **ak kyberšikanovanie neprestáva , nenechávaj si to pre seba. Povedz to niekomu dospelému- rodičovi, učiteľovi. Nespravil si nič zlé a nie je dôvod na to, aby si sa za to hanbil alebo musel trpieť.**
* **Na internete môžeš agresora zablokovať alebo ho nahlásiť administrátorovi stránky. Všetky dôkazy si ukladaj, odfoť.**
* **Kyberšikanovanie nie je správne a môže niekomu veľmi ublížiť. Dobre si rozmysli , čo na internete robíš, či už zo zábavy , z hnevu alebo túžby po pomste.**
* **Ak si všimneš, že niekto niekomu na internete alebo pomocou mobilu ubližuje, posmieva sa mu, nezostaň ticho a povedz to dospelému.**

**NEBOJ SA O TOM**

**HOVORIŤ ☺**